L'Eliana organitza tastos d'aigua per a donar a conéixer la seua qualitat després de la posada en marxa de la planta desnitrificadora
28 de novembre de 2019

L'Ajuntament de l'Eliana, en col·laboració amb Hidraqua, ha posat en marxa un programa d'activitats per a donar a conéixer a la ciutadania la qualitat de l'aigua que es distribueix a tot el municipi després de la posada en marxa de la planta que acaba amb els problemes de nitrats.

Aquest dimecres s'ha celebrat la primera d'aquestes iniciatives en la qual han participat els més de 30 integrants de la Mesa de l'Aigua, que inclou a les associacions locals, la corporació municipal encapçalada per l'alcalde, Salva Torrent, tècnics municipals i la plantilla d’Hidraqua.

L'activitat, que s'ha dut a terme en la pròpia planta desnitrificadora, ha comptat amb estands en la qual professionals de qualitat de l'aigua han exposat com era la condició que es distribuïa en el municipi. En el tast, els assistents han aprés a diferenciar les propietats organolèptiques de l'aigua provant diverses tipus de diferents procedències.

Aquest  estudi es duu a terme mitjançant l'anàlisi sensorial, realitzant tests amb un enfocament similar al que s'empra en la investigació de mercat a l'hora de llançar un nou producte. Entre les mostres es degusten aigües minerals embotellades i aigües captades d'origen superficial, pou, dessaladora i mescla de diverses, així com aigua de l'Eliana, una vegada ha superat els processos de tractament. Totes elles numerades de manera que el tast es realitza a cegues, sense que el participant sàpia inicialment quina aigua és la que està provant.

La programació dels tastos, que tenen una duració de 45 minuts, continuarà durant les pròximes setmanes de manera oberta per a tots els veïns. A més, la Fira del Comerç de Nadal acollirà també un estand on es realitzaran igualment proves i oferiran informació a tots aquells que s'acosten fins allí.

Per a l'alcalde Salva Torrent, aquesta nova realitat ‘ha posat fi a l'ús de costosos descalcificadors i fonts d'osmosis, a allargar la vida dels nostres electrodomèstics, a deixar de consumir aigua embotellada i reduir així l'ús de plàstics i detergents’. Amb aquest objectiu complit, ha recordat, l'Eliana fa un pas de gegant cap al progrés i la sostenibilitat ambiental, i de manera pionera produeix aigua d'una qualitat excel·lent per a tots els veïns i veïnes de la localitat.